《寿许愚潭》
明代·王渐逵

避地出萝岭，移居向越台。偶成真率会，得与诸贤偕。

乡里先论年，谈笑足娱谐。人生百龄内，时事多阻乖。

生日不为乐，顾影嗟形骸。潭翁本僯党，夙昔我所怀。

徒迁近伊迩，尊酒时招陪。喜过悬弧旦，社老欢一杯。

看馔欣及时，醴酌亦旨佳。相知更相厚，衷抱因以开。

葭灰转林钟，好风自南来。新月喜傍人，深夜同徘徊。

朱鸟挂前檐，狐星亦当阶。但愿日为寿，取醉不记回。

酒中多谬误，愿君莫疑猜。附骥述短章，瓦缶岂能谐。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。